作者:曹唐
標題:昇平詞五首
內容:瑞氣繞宮樓，皇居上苑遊。遠岡連聖祚，平地載神州。會合兼重譯，潺湲近八流。中興豈假問，據此自千秋。寥泬敞延英，朝班立位橫。宣傳無草動，拜舞有衣聲。鴛瓦霜消濕，蟲絲日照明。辛勤自不到，遙見似前程。處處是歡心，時康歲已深。不同三尺劍，應似五絃琴。壽笑山猶盡，明嫌日有陰。何當憐一物，亦遣斷愁吟。日日聽歌謠，區中盡祝堯。蟲蝗初不害，夷狄近全銷。史筆唯書瑞，天臺絕見妖。因令匹夫志，轉欲事清朝。五帝三皇主，蕭曹魏邴臣。文章唯返樸，戈甲盡生塵。諫紙應無用，朝綱自有倫。昇平不可記，所見是閒人。